Onnie wat glo verkrag se verhoor op handeHoërskool Dundee. (Foto: Skermskoot/Google Earth) ŉ Onderwyser aan Hoërskool Dundee in KwaZulu-Natal wat tereg staan op aanklag van verkragting, se verhoor begin eersdaags. Die 36-jarige onderwyser is in Februarie in hegtenis geneem nadat hy glo ŉ leerder by die skool seksueel aangerand het. Natasha Ramkisson-Kara, woordvoerder van die Nasionale Vervolgingsgesag (NVG) in die provinsie, sê die onderwyser se verhoor sal op 15 en 16 Augustus in die Dundee-landdroshof plaasvind. Hy is kort ná sy inhegtenisneming borgtog geweier en sal tot die aanvang van die verhoor in polisieaanhouding bly. Ouers en lede van die gemeenskap het vroeër na die skool opgeruk nadat die onderwyser se beweerde misdryf aan die lig gekom het. Die LUR vir maatskaplike ontwikkeling in KwaZulu-Natal het kort daarna ŉ beroep op wetstoepassingsowerhede gedoen om geen toegeeflikheid te toon aan diegene wat aanhou om kinders te mishandel nie. Dit is nie duidelik of die slagoffer of haar ouers by die verhoor teenwoordig sal wees nie.